ByteDance

ByteDance е китайска интернет технологична компания със седалище в пекинския район Хайдян. Свързаната с нея компания ByteDance Ltd е регистрирана на Каймановите острови. Основана от Джан Имин, Лианг Рубо и екип от други специалисти през 2012 г., ByteDance разработва приложението TikTok/Douyin (приложение за споделяне на видео). Компанията е разработчик и на новинарската платформа Toutiao, приложението за редактиране на видео CapCut и Lemon8, което също е мобилно приложение за видео хостинг. ByteDance привлича вниманието на регулаторните органи и медиите в много държави по отношение на сигурността, връзки с китайското правителство, политическа цензура и събиране на данни от потребителите на своите приложения. История През 2009 г. софтуерният инженер и предприемач Джан Имин работи заедно с приятеля си Лианг Рубо, за да създаде 99fang.com, търсачка за недвижими имоти. В началото на 2012 г. двамата наемат апартамент в технологичния и научен център Джунгуанцун (в район Хайдян на Пекин) и заедно с няколко други служители на 99fang започват да разработват приложение, което да използва алгоритми за големи данни, за да класифицира новини според предпочитанията на потребителите, което по-късно се превърна в Toutiao. През март същата година Имин и Лианг основават ByteDance. Стартиране на първите приложения През март 2012 г. ByteDance пуска първото си приложение, наречено Neihan Duanzi (на китайски: 内涵段子, букв. „дълбоки шеги“). То позволява на потребителите да разпространяват вицове, мемове и забавни видеоклипове. Преди китайското правителство да го забрани през 2018 г., Neihan Duanzi има над 200 милиона потребители. През август 2012 г. ByteDance пуска първата версия на платформата за новини и съдържание Toutiao (头条, букв. „заглавия“), която се превръща в основния ѝ продукт. През януари 2013 г. на ръководството е представен план от четири части за бъдещето развитие. Четвъртата част от плана е да се създаде английска версия на Toutiao, за да се привлекат потребители в англоговорящите страни. По това време се води надпревара между приложенията за гледания на видеоклипове на мобилни телефони. След 2016 г. През март 2016 г. ByteDance създава свой изследователски отдел, наречен ByteDance AI Lab. Той се ръководи от Вей-Йин Ма, бивш помощник управляващ директор на Microsoft Research за Азия. От края на 2016 г. до 2017 г. ByteDance прави редица придобивания и пуска на пазара нови продукти. През декември 2016 г. инвестира в индонезийската платформа за препоръки на новини BABE. Два месеца по-късно, през февруари 2017 г., ByteDance придобива Flipagram, което по-късно е преименувано на Vigo Video (Hypstar) през юли 2017 г. Vigo Video по-късно спира окончателно на 31 октомври 2020 г. През ноември 2017 г. ByteDance придобива musical.ly за приблизително 1 милиард щатски долара. Към момента на придобиването TikTok е достъпен само в Индия, а musical.ly – в целия свят. За да може TikTok да се разпространи в световен мащаб, ByteDance обединява musical.ly с TikTok на 2 август 2018 г., запазвайки името TikTok. Друго значимо придобиване е News Republic от Cheetah Mobile през ноември 2017 г. От 2018 г. ByteDance е в съдебен спор с Tencent. ByteDance и нейните филиали завеждат поредица от съдебни дела за нелоялна конкуренция срещу Tencent, твърдейки, че Tencent блокира тяхно съдържание. Към началото на 2024 г. тези съдебни дела все още не са приключили, главно поради спорове относно юрисдикцията. Tencent пък завежда две дела срещу ByteDance и нейните филиали, твърдейки, че те използват профили в WeChat и QQ без разрешение и незаконно събират данни от публични акаунти в WeChat. Tencent получава съдебна заповед, забраняваща на ByteDance да прилага тази практика. През август 2020 г. президентът на САЩ Доналд Тръмп подписва указ срещу услугата TikTok, принуждавайки ByteDance да я продаде на американски инвеститори. През есента на 2020 г. ByteDance започва строителството на иновационен център в Ченду. Към декември 2020 г. ByteDance има около 1,9 милиарда активни потребители месечно на всички платформи на компанията. През юни 2021 г. администрацията на Джо Байдън отменя ограниченията по отношение на мрежата TikTok на територията на САЩ. През септември 2021 г. месечната аудитория на TikTok надхвърля 1 милиард души. През октомври 2021 г. основателят на Beijing ByteDance Technology Джан Имин, с богатство от 340 милиарда юана, заема второ място сред китайските милиардери. По резултатите от 2021 г. TikTok става най-посещаваният уебсайт в света, изпреварвайки лидера от 2020 г. Google. Към април 2024 г. ByteDance е най-високо оценената компания еднорог в света с пазарна стойност, възлизаща на около 1,56 трилиона юана. Към август 2025 г. ByteDance е най-големият оператор на социални мрежи по приходи и се оценява на над 330 милиарда щатски долара. През първото тримесечие на 2025 г. ByteDance печели над 43 млрд. щ.д., изпреварвайки Meta Platforms с 42,3 млрд. щ.д. за същия период; през второто тримесечие на 2025 г. приходите на компанията нарастват с 25 % на годишна база и достигнат 48 млрд. щ.д. Услуги Към 2020 г. компанията ByteDance предлага седем основни услуги: TikTok (световна услуга за създаване и гледане на къси видеоклипове); Douyin (китайска услуга за създаване и гледане на къси видеоклипове); Xigua Video (китайска услуга за създаване и преглед на къси и дълги видеоклипове); Toutiao (китайско мобилно приложение за новини); BaBe (индонезийско новинарско мобилно приложение); Helo (индийска социална мрежа на няколко национални езика); Lark (облачна услуга за повишаване на производителността). Източници Външни връзки Официален сайт